SKRIFTLIG FORESPØRGSEL P-2382/01

af Antonios Trakatellis (PPE-DE) til Kommissionen

(3. august 2001)

Om: Vedtægten for tjenestemænd i De Europæiske Fællesskaber: overtrædelse af principperne om lighed og retten til frit at etablere sig samt omgåelse af pensionsbestemmelserne i forbindelse med valg af bopæl

Under henvisning til at det i artikel 83, stk. 2, i vedtægten for tjenestemænd i De Europæiske Fællesskaber og i den tilsvarende artikel vedrørende de øvrige ansatte i disse Fællesskaber er bestemt, at alle tjenestemænd yder et bidrag til pensionsordningen, som er fastsat til 8,25 % af den pågældendes grundløn, uden hensyntagen til de i artikel 64 nævnte

justeringskoefficienter, og at det til trods for dette bidrag, der er ens for alle, i artikel 82, stk. 1, i samme forordning er bestemt, at pensionens størrelse skal beregnes ud fra det sted, hvor den pensionsberettigede tjenestemand vælger at tage bopæl efter at have fået tildelt pension, og på grundlag af de levevilkår, der gælder der, bedes Kommissionen besvare følgende:

1. Hvilke foranstaltninger agter Kommissionen at træffe, eftersom indførelsen af denne justeringskoefficient medfører, at der sker en overtrædelse af det grundlæggende lighedsprincip, ifølge hvilket enhver tjenestemand for det samme bidrag bør modtage samme pension, samt af princippet om, at enhver har ret til frit at tage bopæl i et hvilket som helst medlemsland?

2. Hvordan vil Kommissionen imødegå en omgåelse af pensionsbestemmelserne ved, at afgående tjenestemænd vælger et fiktivt opholdssted for at få udbetalt større pension, uden at de væsentlige forudsætninger for anvendelsen af justeringskoefficienten ved pensionsberegningen er opfyldt?

3. Agter Kommissionen at fremlægge et forslag til ændring af den gældende forordning og at afskaffe de uretfærdige bestemmelser i forbindelse med justeringskoefficienten, så samtlige tjenestemænd modtager samme pension, eftersom de har betalt samme bidrag?

Svar afgivet på Kommissionens vegne af Neil Kinnock

(28. september 2001)

I pensionsordningen, der gælder for tidligere EU-ansatte, er princippet om ligebehandling fuldstændigt garanteret. Bestemmelserne om justeringskoefficienter, der skal sikre ensartet købekraft i de enkelte bopælsmedlemsstater i EU, gælder ens for alle, der er pensioneret fra EU-institutionerne. Kriterierne vedrørende nationalitet eller oprindelsesland har ikke indflydelse på justeringskoefficienterne. Når en tjenestemand stadig er i aktiv tjeneste og ansat på et sted, hvor justeringskoefficienten ikke er 100, forhøjes eller nedsættes alle dele af vedkommendes vederlag med den relevante faktor, herunder bidrag til pensionsordningen. Det beløb, der rent faktisk anvendes til at finansiere ordningen, er imidlertid bidraget uden anvendelse af justeringskoefficienten, fordi man naturligvis ikke kan vide, hvor vedkommende sidenhen vil bosætte sig. Dette sikrer ækvivalente pensioner udtrykt i købekraft og ligebehandling (da hver ansat bidrager med samme andel af grundlønnen til at finansiere pensionsordningen).

Princippet om etableringsfrihed er også sikret. Ifølge vedtægten kan pensionsmodtagere frit vælge, hvilket land de ønsker at bosætte sig i. Fjernes justeringskoefficienterne, skaber det urimelige uligheder, især for pensionsmodtagere, der beslutter at bosætte sig i deres oprindelsesmedlemsstat eller i en foretrukken medlemsstat, hvor leveomkostningerne er relativt høje.

Kommissionen foretager årlige undersøgelser af hele pensionsmodtagerpopulationen. Til det formål har den en række midler, der strækker sig fra at forlange dokumentation for at kunne bedømme, om en pensionsmodtager reelt lever på bopælsstedet, til tilbundsgående administrative undersøgelser. Ophæves en justeringskoefficient med tilbagevirkende kraft, kan det resultere i, at uberettiget udbetalte beløb kræves tilbagebetalt i henhold til vedtægtens artikel 85. Denne strenge regel er for nylig blevet vedtaget af alle EU-institutionernes administrationer. Det er en effektiv beskyttelse mod og skal afskrække folk fra svindel med bopælsstedet. Hvis det ærede medlem har bevis for, at tidligere ansatte har overtrådt pensionsbestemmelserne, hvilket spørgsmålet antyder, opfordrer Kommissionen det ærede medlem til at fremlægge bevismaterialet for Kommissionen og Det Europæiske Kontor for Bekæmpelse af Svig, OLAF

Kommissionen overvejer for øjeblikket nye bestemmelser om fastsættelse af justeringskoefficienter for pensioner for at tage bedre hensyn til købekraften i de forskellige dele af medlemsstaterne. Den har fremsat forslag herom i sine retningslinjer for reform af vedtægten, der nu er ved at blive drøftet med repræsentanter for personalet. De aktuelle justeringskoefficienter er baseret på leveomkostningerne i medlemsstaternes hovedstæder. Hvis koefficienterne blev baseret på de gennemsnitlige leveomkostninger i hvert enkelt land, ville det antagelig afspejle levevilkårene mere realistisk.